Istraga o nemirima u Kairu
Posle jučerašnjeg žestokog sukoba koptskih hrišćana i policije u Kairu vlasti uhapsile nekoliko desetina ljudi
Vladajući vojni savet naredio istragu o pogibiji najmanje 25 ljudi u jučerašnjim sukobima između koptskih hrišćana i egipatskih snaga bezbednosti Egipatski vladajući vojni savet naredio je istragu o pogibiji najmanje 25 ljudi u jučerašnjim krvavim uličnim nemirima u Kairu između koptskih hrišćana i egipatskih snaga bezbednosti. Istraga je naređena danas, posle hitnih razgovora o najgorem nasilju u zemlji od februarskog ustanka kojim je svrgnut predsednik Hosni Mubarak. Generali koji su preuzeli vlast takođe su ponovili obećanje da će je predati izabranoj civilnoj upravi. Jučerašnji sukobi su počeli kada je više od hiljadu koptskih hrišćana i njihovih pristalica domarširalo do zgrade egipatske državne radiotelevizije u Kairu, kako bi izrazili negodovanje zbog nedavnog napada radikalnih muslimana na jednu koptsku crkvu, na jugu zemlje. Demonstracije su se pretvorile u nasilje u kome su se učesnici tukli sa policajcima i vojnicima koji su čuvali zgradu. Očevici kažu da su se oklopna vozila zaletala u masu ubivši nekoliko demonstranata, dok su neki demonstranti gađali pripadnike bezbednosti kamenjem i flašama sa benzinom. Većina poginulih su Kopti, a ubijena su i najmanje tri vojnika. Na stotine ljudi je povređeno. Nasilja je bilo i danas, ispred bolnice u Kairu u koju su prebačeni ranjenici, kada je nekoliko stotina demonstranata gađalo kamenjem pripadnike bezbednosti dok su unutra koptske žene oplakivale poginule. Bela kuća je saopštila da je predsednik Obama “duboko zabrinut” zbog gubitaka ljudskih života i da je pozvao obe strane na uzdržanost. Ministri inostranih poslova Evropske unije, na sastanku današnjem u Luksemburgu, takođe su izrazili uznemirenost. Generalni sekretar Ujedinjenih nacija, Ban Ki-mun, izdao je saopštenje u kome kaže da je “duboko ožalošćen” zbog tog nasilja. Hrišćani čine oko 10 odsto od ukupno 80 miliona stanovnika u Egiptu i često su mete napada islamskih ekstremista. Kopti su zajedno sa muslimanima učestvovali u protestima kojima je zbačen Mubarak, ali su se sektaški sukobi od tada pojačali. Egipatske vlasti su saopštile da je posle nemira uhapšeno nekoliko desetina ljudi.